Канадзава

Канадзава – Япониядагы шаар. Хонсю аралынын батышында жайгашкан. Исикава префектурасынын административдик борбору. Калкы 457,4 миң (2008). Темир жол станциясы. Деңиз порту (Кореянын Пусан порту менен үзгүлтүксүз байланышып турат). Маэда сепили (16-кылым), Нагамати самурайлар кварталы, гейшалар үйү (Эдо мезгили), буддисттердин жана синтоисттердин храмдары сакталган. Машина куруу, текстиль, полигр., тамакаш өнөр-жай ишканалары иштейт. Салттуу кол өнөрчүлүк (оюнчуктар жасалат, жибекке кол менен сайма саюу, сусаль алтынынан буюм жасоо), фарфор-фаянс (жогорку сапаттагы «Кутании») жа лак буюмдар («Вадзима») өндүрүшү өнүккөн. Университеттер, технол. институт, коллеж, дизайн мектеби, музейлер (анын ичинде мемориалдык), жазуучулар Идзуми Кёка жана Муро Сайсэйдин үй-музейлери бар. Жыл сайын ар кандай фестивалдар өткөрүлүп турат. Канадзавадан түштүк-чыгышта Юваку ысык булагы жайгашкан. 

 Колдонулган адабияттар 
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104-9

Категория:Жапония
Категория:Шаарлар‎